Koster ikke stemmer

Den danske arbejderbevægelses historie er nærmest indlejret i Fælledparkens plæner. For mange er tanken smuk og besnærende – en gang om året at samle alle gode, røde kræfter til kamp mod borgerligheden, for international solidaritet. Socialdemokrater, venstrefløj, fagbevægelse.

Men den ene socialdemokratiske formand efter den anden har haft en anden oplevelse. Af splittelse. Nyrup blev ramt af kasteskyts, fordi han ville have Danmark med i Unionen. Thorning blev fløjtet i knæ på grund af lærerkonflikten. Og Mette Frederiksen kunne se håndgemæng foran scenen.

Dét gider hun ikke stå model til i år. Men frygter Mette Frederiksen så ikke, at det vil koste opbakning at holde sig væk fra Fælledparken? Svaret er nej. Statsministeren vurderer, at ikke én af ballademagerne på græstæppet foran scenen alligevel kunne drømme om at sætte kryds ved Liste A. Det har hun givetvis helt ret i. Og de trofaste socialdemokrater skal nok blive på hendes hold.